Alojz Hlina

Alojz Hlina (* 22. október 1970, Liptovský Mikuláš) je slovenský podnikateľ v gastronómii, občiansky aktivista a politik. V rokoch 20122016 pôsobil ako poslanec NR SR. Od septembra 1998 do októbra 2005 bol predsedom Strany mladých demokratov, od júna 2016 do marca 2020 bol predsedom Kresťanskodemokratického hnutia a od roku 2023 pôsobí ako poslanec NR SR za stranu SaS
Životopis.
Alojz Hlina sa narodil 22. októbra 1970 v Liptovskom Mikuláši, kde vyštudoval Strednú školu poľnohospodársku (dnes SOŠ polytechnická). Následne začal študovať na Vysokej škole poľnohospodárskej (dnešná SPU) v Nitre. Po Nežnej revolúcii zo školy odišiel a stal sa prvým manažérom združenia Vysokoškolská únia Slovenska. Neskôr sa venoval podnikaniu v oblasti gastronómie.
Politik.
V rokoch 19982005 bol Hlina štatutárom Strany mladých demokratov (SMD), ktorú sám zakladal. V rámci pôsobenia v nej Hlina s členmi SMD príležitostne organizoval protestné akcie na aktuálne témy.
Alojz Hlina bol v parlamentných voľbách v roku 2012 zvolený za poslanca NR SR. Na pozíciu kandidoval z 9. miesta kandidátky strany OĽaNO ako manažér, farmár, aktivista. V októbri toho istého roku z poslaneckého klubu vystúpil a pôsobil ako nezaradený poslanec.
Dňa 2. septembra 2014 si Alojz Hlina v registri politických strán a hnutí zaregistroval stranu Občania Slovenska.
V marci 2015 vstúpil do poslaneckého klubu Kresťanskodemokratického hnutia (KDH). V parlamentných voľbách v roku 2016 kandidoval za KDH zo 70. miesta, hnutie sa však po prvýkrát nedostalo do parlamentu.
V júni 2016 sa stal Alojz Hlina predsedom KDH, kedy na sneme strany získal 220 hlasov, jeho protikandidátka Eleonóra Porubcová 90 hlasov. V roku 2018 svoju pozíciu obhájil, keď získal 233 hlasov oproti 101 hlasov Richarda Vašečku. Hlina z funkcie predsedu strany odstúpil 2. marca 2020 po neúspechu KDH v parlamentných voľbách 2020, kedy získalo len 4,65 % hlasov a nepostúpilo do Národnej rady.
Občiansky aktivista.
Alojz Hlina prevádzkoval v Bratislave a v Žiline gastronomické zariadenia. Na podniku s názvom 1. slovenská krčma mal ešte v roku 2009 umiestnený reklamný bilbord s textom „"Nikto v súčasnosti neškodí našej krajine viac ako Ján Slota"“ a bol súčasťou jeho aktivizmu, neskôr spoločne s Igorom Matovičom, proti vtedajšiemu poslancovi Jánovi Slotovi zo strany SNS. V roku 2012 zorganizovali afterparty, pri ktorej prirovnali koniec pôsobenia Jána Slotu v národnej rade ku koncu pôsobenia Vladimíra Mečiara z hnutia ĽS-HZDS v politike.
Dňa 31. augusta 2012 pristavil k vile, v ktorej žil Vasil Biľak, historický sovietsky tank. Narážal tak na Biľakov podpis na tzv. pozývacom liste, ktorý sa viaže k vstupu vojskám Varšavskej zmluvy na naše územie 21. augusta 1968.
Dňa 15. septembra 2015 na Obchodnej ulici v Bratislave pred nebankovou spoločnosťou Pohotovosť začal stavať múr preto, že v tom čase nemala udelenú licenciu na poskytovanie pôžičiek od Národnej banky Slovenska. Podľa jeho právnika konal podľa inštitútu krajnej núdze, pri ktorom nie je trestná zodpovednosť, a múrom bránil činnosti firmy, ktorá sa podľa jeho slov dopúšťa úžery. Polícia ho však na mieste zadržala a obvinila z trestného činu "neoprávneného zásahu do práva k domu, bytu a nebytovému priestoru" v súbehu s prečinom "obmedzovania osobnej slobody". Neskôr Alojz Hlina oponoval proti použitým donucovacím prostriedkom polície a obvinil Generálnu prokuratúru z toho, že je nespravodlivo trestne stíhaný a nemohol vo veci podať sťažnosť.
Spolupráca s Dobrou voľbou.
Pred Vianocami 15. decembra 2021 ohlásil Tomáš Drucker spolu s Alojzom Hlinom tlačovú besedu s názvom "Vianočná dohoda – spájame sily", kde Tomáš Drucker predstavil, že k jeho strane Dobrá voľba sa pridajú konzervatívci na čele s Alojzom Hlinom. Strana sa tak bude volať Dobrá voľba a umiernení. Vo februári 2023 Hlina s platformou Umiernených opustil Dobrú voľbu pre rokovania strany o spolupráci so stranou HLAS – SD. 
SaS.
V máji 2023 ohlásil Hlina, že v predčasných parlamentných voľbách v septembri 2023 bude kandidovať zo 150. miesta kandidátky strany Sloboda a Solidarita. Táto strana v parlamentných voľbách v septembri 2023 získala 6,32 % hlasov a do NR SR sa dostala. Hlina sa z 150. miesta dostal na 8. miesto v strane a so 17 402 preferenčnými hlasmi sa dostal do NR SR.
Osobný život.
Hlina je ženatý s manželkou Martinou, majú spolu dve dcéry.